## Naputak za provedbu Uredbe o izmjeni i dopuni Zakona o platnom prometu u zemlji

### NN 70/1994 (30.9.1994.), Naputak za provedbu Uredbe o izmjeni i dopuni Zakona o platnom prometu u zemlji

# ZAVOD ZA PLATNI PROMET

Na temelju članka 6. Uredbe o izmjeni i dopuni Zakona o platnom prometu
u zemlji ("Narodne novine", broj 69/94), glavni direktor Zavoda
za platni promet donio je

## NAPUTAK

### ZA PROVEDBU UREDBE O IZMJENI I DOPUNI ZAKONA O PLATNOM PROMETU U ZEMLJI

1. Plaćanje s računa sudionika platnog prometa u Zavodu za platni promet
(u daljnjem tekstu: Zavod) provodi se do visine pokrića sredstava na njegovom
računu.

Pod pokrićem sredstava razumijeva se stanje sredstava na računu od prethodnog
dana, sredstva pristigla u tijeku dana (dnevni priljev) i sredstva do visine
utvrđene ugovorom zaključenim prema članku 13. stavku 3. Zakona o platnom
prometu u zemlji (u daljnjem tekstu: Zakon), umanjena za izvršena plaćanja
(dnevni odljev) do momenta utvrđivanja pokrića.

Plaćanje s računa sudionika u uvjetima primjene članka 25a. Zakona u
korist računa sudionika čija se sredstva na računu uključuju u depozit
druge depozitne institucije provodi se do visine pokrića sredstava na njegovom
računu uz istodobno pokriće sredstava na računu njegove depozitne banke.

2. Na teret računa banke Zavod provodi primljene naloge (gotovinske
i bezgotovinske) od banke i od drugih pravnih osoba s temelja štednje i
tekućih računa građana kao i naloge banke s temelja obračuna uplata u korist
računa koji se vode u Zavodu do visine pokrića sredstava na računu banke.

Na teret računa dijela banke Zavod provodi naloge (gotovinske i bezgotovinske)
primljene od dijela banke i od drugih pravnih osoba s temelja štednje i
tekučih računa građana kao i naloge s temelja obračuna uplata u korist
računa u Zavodu do visine pokrića sredstava na računu dijela banke.

Pod pokrićem sredstava u smislu ove točke razumijeva se stanje sredstava
na računu od prethodnog dana i dnevni priljev sredstava umanjeno za dnevni
odljev do momenta utvrđivanja pokrića.

3. Ako na računu banke, nakon dnevne obrade naloga datih na teret i
u korist računa banke uključujuči i naloge po osnovi uključenja sredstava
deponenata u račun banke, nema pokriča nastala razlika pokriva se iz sredstava:

- na računu dijela banke,

- kredita kojeg banka dobije na tržištu novca,

- kredita Narodne banke Hrvatske, temeljem odluke o odobravanju kredita
bankama za održavanje dnevne likvidnosti.

4. Banka dostavlja jedinici Zavoda, u kojoj vodi račun, popis računa
dijelova banke i redoslijed tih računa po kojem će Zavod prenositi sredstva
za pokriće negativnog stanja na računu banke.

Ako banka ne dostavi redoslijed računa dijelova banke, Zavod prenosi
sredstva s bilo kojeg računa dijela banke ovisno o stanju sredstava na
pojedinom računu, do visine nedostajućih sredstava na računu banke.

5. Nalog za prijenos sredstava kredita dobijenog na tržištu novca daje
davatelj kredita

Nalog za prijenos sredstava kredita Narodne banke Hrvatske, temeljem
odluke o odobravnja kredita bankama za održavanje dnevne likvidnost.i,
daje Narodna banka Hrvatske.

6. Ako, nakon dnevne obrade podataka platnog prometa, sredstva dijelova
banke, kredita dobivenog na tržištu novca i od Narodne banke Hrvatske nisu
dovoljna za pokriće obveza banke jedinica Zavoda će na računu banke, za
nedostajuća sredstva, iskazati negativno stanje. O svoti negativnog stanja
na računu banke jedinica Zavoda odmah izvješćuje Narodnu banku Hrvatske.

Za iznos negativnog stanja na računu banke Narodna banka Hrvatske može
banci dati interventna sredstva.

Nalog za prijenos interventnih sredstava daje Narodna banka Hrvatske.

7. Idući radni dan se na plaćanje deponenata banke iz točke 6. ovog
Naputka primjenjuju odredbe članka 25a. o će mu jedinica Zavoda, na najpogodniji
način, odmah izvješćuje deponente banke.

8. Primjena članka 25a. traje sve dok banka ne vrati interventna sredstva
Narodnoj banci Hrvatske.

9. Ako banka ne vrati interventna sredstva, Zavod, treći radni dan od
početka korištenja tih sredstava ispostavlja nalog i iz prvog priljeva
sredstava na računu banke provodi naplatu u korist Narodne banke Hrvatske.
Do izvršenja naloga za povrat interventnih sredstava Zavod ne provodi nikakva
plačanja s računa banke, dijelova banke niti s računa deponenata banke.

Narodna banka Hrvatske izvještava Zavod o eventualnom produženju roka
vraćanja interventnih sredstava.

10. Ako banka nije dobila interventna sredstva od Narodne banke Hrvatske
za pokriće negativnog stanja na svom računu, idući radni dan Zavod obustavlja
plaćanja s računa banke, s računa dijelova banke i s računa deponenata
banke u korist računa koji se vode u depozitu drugih institucija.

11. U uvjetima primjene članka 25a. Zakona, na teret računa deponenta
banke obuhvaćaju se podaci s naloga platnog prometa za koje postoji pokriće
na računu deponenta, a to je stanje sredstava od prethodnog dana i dnevni
priljev umanjen za dnevni odljev do momenta utvrđivanja pokrića. U ovom
slučaju deponent ne može koristiti kredit u smislu članka 13. stavka 3.
Zakona.

Nalozi za plaćanje u korist računa sudionika čija se sredstva na računu
uključuju u depozit druge depozitne institucije izvršavaju se nakon što
se utvrdi pokriće sredstava na računu depozitne banke platitelja, što se
odnosi i na gotovinske isplate s računa deponenta.

12. Ako na računu banke, i nakon prijenosa sredstava s računa dijela
banke, nema pokrića za izvršenje svih naloga datih na teret računa banke
i na teret računa deponenta banke Zavod poziva banku da osigura nedostajuća
sredstva ili da utvrdi nsloge koje Zavod provodi

Ako banka ne utvrdi naloge koje Zavod provodi, Zavod ne provodi niti
jedan nalog koji se odnosi na plaćanje deponentu druge banke.

Zavod izvršava naloge za plaćanje između deponenata iste banke i naloge
za plaćanje depozitnoj banci i dijelu depozitne banke i u slučaju nedostajućih
sredstava na računu depozitne banke.

13. Podružnica Zavoda, u kojoj se vodi račun banke, Narodnoj banci Hrvatske
dostavlja:

- Izvještaj o stanju na računu banke,

- Izvještaj o svoti neizvršenih naloga deponenata.

14. Odredbe ovog Naputka provode se u vremenima utvrđenim u Dnevnom
terminskom planu izvršavanja naloga za plačanje.

15. Ovaj Naputak stupa na snagu 1. listopada 1994. godine.

Broj : II-2000/84

Zagreb, 29. rujna 1994.

Glavni direktor

**mr. Bogomil Cota, v. r.**

Naputak, NN 70/1994-1213